อสังหาฯส่งซิกคอนโดเฟ้อ
แห่เก็งกำไรซื้อใบจองหวั่นภาวะฟองสบู่NCHเชื่อน้อยกว่าปี40ระบุล้นบางทำเล
6 มิ.ย. 2556

แห่เก็งกำไรซื้อใบจองหวั่นภาวะฟองสบู่NCHเชื่อน้อยกว่าปี40ระบุล้นบางทำเล
SAMCO มองตลาดคอนโดเริ่มเกิดฟองสบู่ เพราะคนแห่ซื้อใบจองจำนวนมาก แต่ NCH ยันเกิดบางทำเล 
นายกิตติพล ปราโมช ณ อยุธยา กรรมการผู้จัดการ บริษัท สัมมากร (SAMCO) เปิดเผยว่า ปัจจุบันเริ่มเห็นสัญญาณฟองสบู่ในตลาดคอนโดมิเนียมบ้างแล้ว เนื่องจากมีการเข้าไปซื้อเก็งกำไร โดยมีการซื้อใบจองมากขึ้น ซึ่งต้องมาเฝ้าดูกันว่าจะมียอดการโอนจริงหรือไม่ 
บริษัทตั้งเป้ามีกำไรสุทธิปี 2556 ที่ 95 ล้านบาท จากปีก่อน 49 ล้านบาท รายได้ 1,000 ล้านบาท จากปีก่อน 839 ล้านบาท และตั้งเป้าหมายอัตรากำไรสุทธิที่ 910% จากปีก่อนที่ 5% 
ทั้งนี้เพราะบริษัทเริ่มมีการปรับกลยุทธ์ควบคุมต้นทุนโดยการสร้างบ้านก่อนขาย และเซ็นสัญญาจ้างผู้รับเหมาก่อสร้างระยะยาว ป้องกันการขาดแคลนผู้รับเหมาก่อสร้างที่จะส่งผลต่อการแล้วเสร็จของงานทำให้มีอัตรากำไรสุทธิที่ดี 
ทั้งนี้ คาดว่าผลประกอบการไตรมาส 2 จะลดลงจากไตรมาส 1 เนื่องจากไตรมาส 1 บริษัทมีกำไรจากการขายที่ดินไป จึงทำให้อัตรากำไรสุทธิของบริษัทเติบโตสูง แต่จะดีขึ้นหากเทียบกับไตรมาส 2 ของปีก่อน เนื่องจากปีก่อนยังได้รับผลกระทบจากปัญหาน้ำท่วม 
ปัจจุบันบริษัทอยู่ระหว่างการพัฒนาโครงการระยะสั้น 3 แห่ง คือ โครงการก่อสร้างคอนโดติดกับถนนรัตนาธิเบศร์และแนวรถไฟฟ้าสายสีม่วง มูลค่ากว่า 900 ล้านบาท คาดว่าจะเปิดปลายปี 2557 โครงการบ้านแฝด 3 ชั้น ที่ท่าอิฐ จ.นนทบุรี มูลค่ากว่า 200 ล้านบาท และโครงการก่อสร้างคอมมูนิตีมอลล์ที่ จ.ขอนแก่น มูลค่า 400 ล้านบาท คาดว่าจะก่อสร้างเสร็จภายใน 2 ปี 
“หากบริษัทสามารถสร้างคอมมูนิตีมอลล์ที่ขอนแก่นเป็นแห่งที่ 4 ได้ หลังจากมีแล้ว 3 แห่ง คือ รังสิต รามคำแหง และราชพฤกษ์ บริษัทเตรียมจะนำคอมมูนิตีมอลล์ทั้ง 4 แห่งขายเข้ากองทุนรีทส์ (REITS) 1,000 ล้านบาท ทำให้ไม่จำเป็นต้องเพิ่มทุนแบบเฉพาะเจาะจง (พีพี) จำนวน 150 ล้านหุ้น ที่เคยขออนุมัติไว้” นายกิตติพล กล่าว
นายสมเชาว์ ตันฑเทอดธรรม กรรมการผู้จัดการ บริษัท เอ็น.ซี.เฮ้าส์ซิ่ง (NCH) มองว่า เริ่มเห็นยอดจองล้นจำนวนคอนโดมิเนียมที่เปิดขายในบางทำเลหรือบางประเภทเท่านั้น ไม่ร้ายแรงเท่าปี 2540 
ทั้งนี้ คาดว่ากำไรสุทธิปีนี้จะสูงกว่าปีก่อนที่ทำได้ 100 ล้านบาท และตั้งเป้าอัตรากำไรสุทธิปีนี้ที่ 8% สูงกว่าปีก่อนที่ทำได้ 7% และวางเป้าหมายในปีหน้าเพิ่มขึ้นเป็น 10% ขณะที่อัตรากำไรขั้นต้นจะพยายามรักษาระดับไว้ที่มากกว่า 30% ใกล้เคียงปีก่อน โดยในไตรมาส 1 อยู่ที่ 33% เพราะบริษัททยอยปรับราคาขายในบางโครงการตลอดช่วงที่ผ่านมาแล้ว เพื่อรักษาระดับอัตรากำไรขั้นต้นไว้ในระดับเดิมให้มากที่สุด
สำหรับยอดขายในปีนี้จะสูงกว่าเป้าหมายที่วางไว้ 3,200 ล้านบาท เพราะเพียง 4 เดือนแรกมียอดขายแล้วกว่า 1,500 ล้านบาท เนื่องจากการเปิดโครงการใหม่ในช่วงที่ผ่านมามีกระแสตอบรับค่อนข้างดี โดยเฉพาะคอนโดมิเนียมที่พัทยา เฟสแรกจำนวน 400 ยูนิต มูลค่า 500 ล้านบาท และกำลังเตรียมแผนเปิดเฟสสองต่อเนื่อง
“รายได้ในปีนี้น่าจะเป็นไปตามเป้าหมายที่วางไว้ 1,800 ล้านบาท แม้ว่ายอดขายเพิ่มขึ้น แต่เป็นในส่วนของคอนโดมิเนียมที่คาดว่าจะเริ่มโอนได้ภายในปีหน้า ทำให้รายได้ที่รับรู้เข้ามาก่อนอยู่ในส่วนของที่อยู่อาศัยแนวราบมากกว่า สิ้นไตรมาส 1 มีงานในมือจำนวน 950 ล้านบาท จะรับรู้ในปีนี้ 500 ล้านบาท และทยอยรับรู้ในส่วนที่เหลือในปีหน้า” นายสมเชาว์ กล่าว
สำหรับผลของการที่ดอกเบี้ยนโยบายปรับลดลงนั้น ผู้ประกอบการอสังหาริมทรัพย์ทั้งสองรายให้ความเห็นว่าต้องรอดูว่าธนาคารพาณิชย์ปรับลดดอกเบี้ยเงินกู้ลงตามหรือไม่หากดอกเบี้ยธนาคารลดลงจะเป็นการกระตุ้นกำลังซื้อที่รอดูสถานการณ์อยู่